Dôvodová správa
k privatizácii časti príspevkovej organizácie 
Ústav cestnej dopravy Bratislava
časť  – Ústav cestnej dopravy, Miletičova 1, 821 08 Bratislava

Dôvodom predloženia tohto materiálu na rokovanie vlády Slovenskej republiky je návrh na vydanie rozhodnutia o privatizácii časti príspevkovej organizácie Ústav cestnej dopravy Bratislava, časť  – Ústav cestnej dopravy, Miletičova 1,  821 08 Bratislava, priamym predajom pre nadobúdateľa: 

Ladislav Kollárik, Bratislava – Petržalka, Furdekova 2604/15, 
1. Vymedzenie privatizovaného majetku
Ústav cestnej dopravy Bratislava je štátna príspevková organizácia zriadená rozhodnutím ministra dopravy pôšt a telekomunikácii SR č. 162/94 zo dňa 21.12.1994 s činnosťou definovanou zriaďovacou listinou č. 5221/M-96, ktorá bola následne zmenená rozhodnutím ministra dopravy pôšt a telekomunikácii SR č. 111 – 96 zo 17. 10. 1996, č. 30/98 z 23.3.1998 a č. 64 z 3.7.2000.  
Z dôvodu aktualizácie a prehľadnosti vydal minister dopravy pôšt a telekomunikácii SR rozhodnutie č. 140 z 19.12.2000 novú zriaďovaciu listinu č. 1973/M – 2000.
Základný privatizačný projekt bol na MSPNM SR predložený dňa 13.11.2001. Informácia 
o predložení ZPP na MSPNM SR podľa § 10 ods. 7 zákona č. 92/1991 Zb. bola zverejnená v dennej tlači distribuovanej celoštátne dňa 15.1.2002 a opakovane 17.6.2002.
Ústav cestnej dopravy Bratislava  bol zahrnutý do privatizácie na    základe uznesenia vlády   SR č. 103 z 31.1.2001.
Do privatizácie podľa predloženého privatizačného projektu vstupuje celý  majetok štátnej príspevkovej organizácie.
Základný privatizačný projekt bol vypracovaný vedením organizácie a navrhuje privatizovať štátnu príspevkovú organizácie  v dvoch  výstupoch:
    1. Výstup 1 – Nitra, Kupeckého ul. Č. 5
    2. Založenie akciovej spoločnosti,  ÚCD – Ústav cestnej dopravy, a.s. Bratislava
Hlavným predmetom činnosti Ústavu cestnej dopravy Bratislava je vykonávanie najmä metodického a technického inžinieringu súvisiaceho s procesom cestnej dopravy so zameraním na odbornú spôsobilosť ľudského činiteľa, prevádzkovanie stanice technickej kontroly vozidiel a vykonávanie technickej kontroly  vozidiel, prevádzkovanie pracoviska emisných kontrol a vykonávanie emisných kontrol motorových vozidiel. Ďalej zabezpečuje pre MDPT podklady súvisiace s výkonom štátneho odborného dozoru v cestnej premávke, prevádzkuje akreditovanú skúšobňu cestných vozidiel a prevádzkuje autorizované pracovisko výkonnej metrológie.
 Privatizovaný majetok sa nachádza v katastrálnom území Trnávka (administratívna budova na Studenej ulici v Bratislave spolu s pozemkom), Bratislava (10. poschodie budovy na Miletičovej ulici v Bratislave), Spišská Nová Ves (pozemok) a Nitra (administratívna budova s pozemkom).

V predkladanom materiáli sa navrhuje privatizácia  výstupu  Ústav cestnej dopravy,  Bratislava, Miletičova 1.
Predmetom privatizácie v rámci tohto výstupu je 10. poschodie budovy na Miletičovej ulici v Bratislave, budova na Studenej ulici v Bratislave, pozemok zastavaná plocha  3 525 m2,     a pozemok ostatná plocha  1680 m2 na Studenej ulici v Bratislave a pozemok v Spišskej Novej Vsi  zastavaná plocha  5605 m2,   a ostatná plocha  364   m2, . Hodnota pozemkov v Bratislave je 5 539 tis. Sk a hodnota pozemkov v Spišskej Novej Vsi je 846 tis. Sk, čo spolu predstavuje hodnotu 6 385 tis. Sk..

Ekonomická charakteristika   k 31.12.2001 za výstupný subjekt  Ústav cestnej dopravy, Miletičova 1, Bratislava

     Počet pracovníkov /os./	26	
     z toho THP	24	
     Výkony a mimoriadne výnosy /tis.Sk/                        	18563	
     Náklady /tis.Sk/                                                          	23 521	
     Hospodársky výsledok /tis.Sk/                                       	   - 4 958 	
     Miera odpísania HIM /%/	38,23	

Privatizovaný majetok podľa údajov účtovníctva ku dňu 31.12.2001 (v tis. Sk) za výstupný subjekt subjekt  Ústav cestnej dopravy, Miletičova 1, Bratislava,

     Aktíva (majetok spolu)	37 805	
     v tom:                                                                    		
     stále aktíva                        	35 205	
     z toho: pozemky                                                          	8 654	
                 budovy, haly, stavby                                   	22 984	
                 stroje, prístroje a zariadenia	2 922	
     ostat. hmot. inv. majetok	454	
     obežné aktíva	 2 979	
     ostatné akt. a prechodné účty aktív	236	
     ostatné aktíva nezachytené v súvahe 	-  615	

     Záväzky privatizované spolu                                       	
708	
     z toho: ostatné záväzky a dlhy	228	
                 rezervy		
                 ostatné pasíva a prech. účty pasív	480	
                 úvery a bankové výpomoci		
		
     Vlastné imanie určené k prevodu	37 097	

Trhové ohodnotenie časti majetku príspevkovej organizácie Ústav	dopravy Bratislava,   časť  ÚCD – Ústav cestnej dopravy, a.s. Bratislava,  Miletičova 1,  bolo vypracované spoločnosťou ÚEOS – Komercia, a.s., Ružová dolina 27, Bratislava a trhová hodnota je  vypočítaná majetkovou metódou ako substančná podľa znaleckého štandardu v hodnote: 44 336 tis. Sk

2. Návrhy privatizačných projektov
Predkladaný materiál rieši majetok samostatne privatizovanej výstupnej jednotky Ústav cestnej dopravy Bratislava, časť  – Ústav cestnej dopravy, Miletičova 1, 821 08 Bratislava,  s účtovnou hodnotou 37 097 tis. Sk, so spôsobom privatizácie priamy predaj záujemcovi, vybranom vo výberovom konaní.

 Stanovisko zakladateľa:
 Ministerstvo dopravy pôšt a telekomunikácií  SR vo svojom stanovisku zo dňa 26.10.2001 číslo: 1814/M - 2001 nemá pripomienky k privatizačnému projektu  a navrhuje, aby MSPNM SR vydalo rozhodnutie o privatizácii majetku príspevkovej organizácie ÚCD Bratislava v dvoch výstupoch :
1.	výstup: priamy predaj nehnuteľnosti na Kupeckého ulici č. 5 v Nitre vopred určenému      záujemcovi – Ing. Marianovi Škoricovi, bytom Štefanikova ul. 35, Nitra a v  dodatku k stanovisku zakladateľa zo dňa 7.12.2001 je konštatované, aby bol priamy predaj nehnuteľností na Kupeckého ulici v Nitre realizovaný na základe výberového konania a podmienky pre výber kupujúceho navrhujú určiť po dohode so zakladateľom.
2.	Výstup: založenie akciovej spoločnosti so 100% podielom akcií na priamy predaj a Fond národného majetku ako zakladateľ akciovej spoločnosti použije pri jej založení stanovy v znení vopred dohodnutom s MDPT SR. 
 Ministerstvo dopravy pôšt a telekomunikácií  SR vo svojom liste  zo dňa 26.5.2002 číslo: 1262/M - 2002 dopĺňa stanovisko číslo: 1814/M - 2001 zo dňa 26.10.2001 k základnému privatizačnému projektu Ústavu cestnej dopravy Bratislava nasledovne:
	V rámci 1. výstupu – priamy predaj nehnuteľnosti na Kupeckého ulici č. 5 v Nitre záujemcovi, ktorý bude vybraný na základe výberového konania – odporúčam, aby pri výbere nadobúdateľa bola stanovená podmienka zachovania vykonávania emisných kontrol na základe oprávnenia Ministerstva dopravy, pôšt a telekomunikácií SR v uvedených priestoroch, ktoré sú na prevádzkovanie tejto činnosti prispôsobené. V súčasnosti tento výkon štátnych kontrol uskutočňuje v predmetných priestoroch firma S-EKA, Nitra, ktorá podala aj podnet na privatizáciu.
	V rámci 2. výstupu – založenie akciovej spoločnosti – Ministerstvo dopravy, pôšt a telekomunikácií SR netrvá na spoločnom prerokovaní návrhu stanov akciovej spoločnosti. Avšak vzhľadom na charakter činností vykonávaných Ústavom cestnej dopravy na základe oprávnení Ministerstva dopravy, pôšt a telekomunikácií SR navrhujem uviesť do rozhodnutia o privatizácii v rámci ďalších podmienok nasledovné:
“ Fond národného majetku SR zmluvne zabezpečí, aby budúci nadobúdateľ zachoval vykonávanie činností – spracovávanie podkladov k medzinárodnej  ” Dohode ADR” a jej vydanie, príprava organizácie a vykonávanie povinných školení vodičov v rámci ADR, podieľaním sa na práci pracovnej skupiny WP 15 v legislatívnej oblasti, overovanie určených meradiel ( analyzátory výfukových plynov motorových vozidiel so zážihovými motormi ) a kalibrácia meradiel odporúčaných MDPT SR pre výkon kontrol technického stavu vozidiel 
a emisných kontrol motorových vozidiel s celoštátnou pôsobnosťou, archivácia písomností bývalej rezortnej organizácie Dopravno – inžinierske služby, š.p. Bratislava – po dobu trvania poverení Ministerstva dopravy, pôšt a telekomunikácií SR na vykonávanie týchto činností, s možnosťou odstúpenia od zmluvy v prípade nedodržania tejto podmienky.”

Stanovisko Protimonopolného  úradu SR:
Protimonopolný  úrad SR vo svojom stanovisku číslo 4491/P16/PMÚ SR/2001  zo dňa 14.11.2001.2000 k navrhovanej  metóde privatizácie založenie akciovej spoločnosti, nemá pripomienky, a pri metóde priamy predaj navrhuje, aby sa o budúcom kupcovi nehnuteľností v Nitre rozhodlo vo výberovom konaní. 
3. Konkurenčné privatizačné projekty a podnety

Na uvedený výstup sú  evidované  na MSPNM SR nasledovné podnety:

1.	AK – CENT s.r.o., Štefánikova 35, 949 Nitra, (Ing. Silvester Štefanka konateľ     spoločnosti)
2.	Ing. Silvester Štefanka, Fatranská 6, 949 01 Nitra
3.	Ladislav Kollárik, Auto – Prima – Prenájom,  Furdekova 15, Bratislava
4.	Ing. Ladislav Jelínek, Ušiakova 8, Bratislava 

4.  Postup posudzovania privatizačného projektu
Základný privatizačný projekt bol predložený na MSPNM zriaďovateľom SR dňa           13.11. 2001 a bol spracovaný v súlade so stanoviskom zakladateľa s metódou založenie akciovej spoločnosti. Pracovná komisia na svojom zasadaní dňa 6.6.2002 rozhodla v prípade prejavenia záujmu o privatizáciu zo strany záujemcov o časť  majetku Ústavu cestnej dopravy, Miletičova 1, 821 08 Bratislava, zmeniť spôsob privatizácie zo založenia a.s. na priamy predaj majetku. Komisia na tomto rokovaní zároveň odporučila opakovane zverejniť informáciu o privatizovaní  príspevkovej organizácie ÚCD Bratislava, vzhľadom na prejavený nízky záujem o jeho privatizáciu. Po opakovanom zverejnení 17.6.2002 sa na privatizáciu majetku časti Bratislava, Miletičova 1 prihlásili 4 záujemcovia.  Pracovná komisia dňa 5.7.2002 definitívne rozhodla o zmene spôsobu privatizácie  časti príspevkovej organizácie  z metódy založenia akciovej spoločnosti, ktorý bol uvedený v základnom privatizačnom projekte na priamy predaj majetku záujemcovi, ktorý bude vybraný vo výberovom konaní. Na základe záverov pracovnej komisie, bol základný privatizačný projekt upravený na priamy predaj tejto časti majetku.
MSPNM SR listami zo dňa 12. 7. 2002 oslovilo všetkých 4 známych  záujemcov o privatizovaný majetok so žiadosťou o doplnenie podnetu v termíne do 31. 7. 2002. V stanovenom termíne predložili dodatok 2 záujemcovia:

1. Ladislav Kollárik, Auto – Prima – Prenájom, , Furdekova 15, Bratislava
2.  Ing. Ladislav Jelínek, Ušiakova 8, Bratislava 

Komisia pre výber nadobúdateľa privatizovaného majetku, zriadená ministerkou pre správu a privatizáciu národného majetku posúdila predložené návrhy na svojom rokovaní dňa 5.8. 2002 a  rozhodla, že ani jeden záujemca o privatizovaný majetok nesplnil podmienky stanovené pre výber nadobúdateľa. Komisia  prijala záver, aby zo strany obidvoch záujemcov bola predložená nová ponuka. MSPNM SR listami zo dňa 5.8.2002 znovu oslovilo obidvoch záujemcov Auto – Prima – Prenájom, Ladislav Kollárik a Ing. Ladislav Jelínek so žiadosťou o doplnenie predložených ponúk v termíne  do 13.8.2002. 

Komisia pre výber nadobúdateľa privatizovaného majetku, zriadená ministerkou pre správu 
a privatizáciu národného majetku opakovane posúdila dňa 13.8.2002 novopredložené  doplnené ponuky z hľadiska splnenia požadovaných kritérií pre výber nadobúdateľa privatizovaného majetku s nasledovným vyhodnotením predložených ponúk:

Záujemca: Ing. Ladislav Jelínek, Ušiakova 8, 841 01  Bratislava
Záujemca predložil ako identifikačný doklad rodný list, ďalej stručný profil firmy, ktorú 
za účelom privatizácie zakladá a taktiež návrh podnikateľského zámeru. Predložil však nízky návrh kúpnej ceny (6 100 000.- Sk), bez dokladu preukazujúceho finančné krytie kúpnej ceny. Záujemca nesplnil požadované kritériá výberového konania.

Záujemca: Ladislav Kollárik, Bratislava – Petržalka, Furdekova 2604/15
Záujemca predložil návrh kúpnej ceny vo výške 20 085 000.- Sk, s prijateľnými platobnými podmienkami. Záujemca predložil požadované doklady a splnil všetky kritériá výberového konania. Výberová komisia kladne zhodnotila ďalšie podmienky, ku ktorým sa záujemca zaviazal v predloženom podnikateľskom zámere. Záujemca taktiež spĺňa odbornú spôsobilosť požadovanú MDPT SR.
	Po posúdení oboch ponúk komisia odporučila ako budúceho nadobúdateľa Ladislava Kollárika, Bratislava.
Pri svojom odporúčaní vychádzala komisia z nasledovných skutočností:
Ladislav Kollárik, Bratislava – Petržalka, Furdekova 2604/15, ako jediný záujemca 
o privatizovaný majetok splnil všetky podmienky výberového konania bez výhrad. Navrhol 
za nadobudnutie časti príspevkovej organizácie prijateľnú kúpnu cenu vo výške 20 085 tis. Sk,  s jednorázovou platbou do 30 dní od uzatvorenia kúpnej zmluvy. Záujemca má  zámer v najbližšom období investovať do prevádzky emisných kontrol  a do činnosti metrológie finančné prostriedky vo výške 2,5 mil. Sk. Ďalšie investície predpokladá vložiť 
do privatizovaného majetku v zmysle výsledkov následnej analýzy ich potrieb, ako aj alokovaných zdrojov z výnosov jednotlivých činností. Menovaný predložil podnikateľský zámer, v ktorom sa zaväzuje zachovať pôvodný predmet činnosti a ďalšie činnosti, ktoré sú významné a požadované zo strany MDPT SR a súvisia so spracovaním podkladov k medzinárodnej “Dohode ADR”, s overovaním určených meradiel na základe autorizácie vydanej ÚNM SR. Taktiež sa zaväzuje získať poverenie MDPT SR, ktoré je vydané v súlade s medzinárodnou dohodou ADR. Záujemca je prevádzkovateľom a majiteľom firmy 
AUTO – PRIMA – Prenájom, s predmetom činnosti, zameraného na kúpu,  predaj, prenájom a technické opravy a kontroly cestných motorových vozidiel, kde dosahuje dobré ekonomické výsledky. Komisia vzala do úvahy aj stanovisko MDPT SR, v zmysle ktorého záujemca spĺňa odbornú spôsobilosť, čo deklaroval preukázaním dokladov o vykonávaní vedúcej funkcie v organizácii prevádzkujúcej stanicu technickej kontroly, ako aj ďalšími dokladmi preukazujúcimi odbornú spôsobilosť v oblasti vykonávania kontrol technického stavu cestných motorových vozidiel a emisných kontrol.
Zámerom kupujúceho je zachovať pracovné miesta pre súčasných odborníkov 
a zamestnancom ÚCD, ktorí majú na vykonávané a požadované činnosti ústavu odbornú spôsobilosť a zodpovedajúcu prax. Ich prostredníctvom má zámer naďalej zabezpečovať vykonávanie a skvalitňovanie všetkých činností. Uvedeným postupom bude zachovaná kontinuita výkonu činností, na ktoré zaviazal nadobúdateľa zriaďovateľ, príp. na činnosti, ktoré sú nevyhnutné z hľadiska záujmov štátu.

Z á v e r
Ministerstvo pre správu a privatizáciu národného majetku Slovenskej republiky navrhuje vláde Slovenskej republiky vydať rozhodnutie o privatizácii časti príspevkovej organizácie Ústav cestnej dopravy Bratislava, časť – Ústav cestnej dopravy, Miletičova 1, 821 08 Bratislava, priamym predajom Ladislavovi Kollárikovi, Bratislava – Petržalka, Furdekova 2604/15.